Publication: Magyar Közlöny
Issue: MK-1998-81 (Year: 1998, Number: 81)
Era: 1990-2004
Section: (1) A képzési kötelezettségről és a pedagógiai szakszolgálatokról szóló 14/1994. (VI. 24.) MKM rendelet (a továbbiakban: R.) 1. §-a (1) bekezdésének d) pontja helyébe
Paragraph Index: 542

(6) A korai fejlesztés és gondozás feladatait — a szakértői és rehabilitációs bizottság szakvéleményére épített — egy fejlesztési évre készített egyéni fejlesztési terv alapján kell végezni. Az egyéni fejlesztési tervet a korai fejlesztést és gondozást végző vagy irányító gyógypedagógus (terapeuta), konduktor készíti el. Ha a korai fejlesztést és gondozást a fejlesztési év közben kezdik meg, az egyéni fejlesztési tervet a fejlesztési év hátralévő időszakára kell elkészíteni, feltéve, hogy a fejlesztési évből legalább hat hónap még hátra van. Az egyéni fejlesztési terv szükség szerint módosítható. Az egyéni fejlesztési tervnek tartalmaznia kell — a gyermek állapotától függően — az értelmi fejlesztés, a hallásfejlesztés, a látásfejlesztés, az adaptációs tréning, a mozgásfejlesztő terápiák, a logopédiai terápiák, a pszichológiai fejlesztés feladatait. Az egyéni fejlesztési terv egy példányát meg kell küldeni a szakértői és rehabilitációs bizottságnak. Abban az esetben, ha nem kell egyéni fejlesztési tervet készíteni, a korai fejlesztést és gondozást végző vagy irányító gyógypedagógus (terapeuta), konduktor — a szakértői és rehabilitációs bizottság szakvéleményére épített — munkaterve alapján folyik a korai fejlesztés és gondozás.

Source: https://magyarkozlony.hu/hivatalos-lapok/83a415263c063aa70e023540d5fda3d07e18a7fa/dokumentumok/75a98b5ae125f712d5e3b3d719521cbf66bb3eeb/letoltes